b'\n_START_ARTICLE_\nKapustin Jar\n_START_PARAGRAPH_\nKapustin Jar (ven. \xd0\x9a\xd0\xb0\xd0\xbf\xd1\x83\xd1\x81\xd1\x82\xd0\xb8\xd0\xbd \xd0\xaf\xd1\x80) on Ven\xc3\xa4j\xc3\xa4n rakettien koe- ja laukaisupaikka Astrahanin alueella Volgogradin ja Astrahanin v\xc3\xa4lill\xc3\xa4 l\xc3\xa4hell\xc3\xa4 Znamenskia. Se perustettiin Astrahanin alueen aavikkoiseen p\xc3\xa4\xc3\xa4h\xc3\xa4n 13. toukokuuta 1946, ja siell\xc3\xa4 kokeiltiin aluksi Saksasta siirretty\xc3\xa4 teknologiaa. Ensimm\xc3\xa4inen yhdest\xc3\xa4toista Saksasta tuodusta V-2-raketista laukaistiin 18. lokakuuta 1947._NEWLINE_Vuonna 1948 rakettikoekeskus alkoi laajentumaan voimakkaasti ja sinne rakennettiin uusia ohjusten laukaisujalustoja. Alueella kehitettiin mm. R-1 -ohjusta sek\xc3\xa4 ballistista R-5 -ohjusta 1950-luvun alussa. Kapustin Jarilla tehtiin useita ohjuskokeita, joihin lukeutuivat my\xc3\xb6s mannertenv\xc3\xa4liset risteilyohjukset._NEWLINE_Valtion koealue 8 (GNIIP-8, koealue-S) perustettiin 1951. Kasvun my\xc3\xb6t\xc3\xa4 Kapustin Jarista tuli avaruuskeskus. Alueelta tehtiin ensimm\xc3\xa4inen avaruuslaukaisu 27. lokakuuta 1961, joka tosin ep\xc3\xa4onnistui. Ensimm\xc3\xa4inen onnistunut laukaisu tehtiin Kosmos 2 -raketilla 16. maaliskuuta 1962._NEWLINE_Alkuvaiheessa avaruuskeskuksen ty\xc3\xb6ntekij\xc3\xa4t asuivat teltta- ja parakkikyliss\xc3\xa4 Kapustin Jarin tuntumassa. Hiljalleen alue kehittyi kaupungiksi, joka sai nimekseen Znamensk. T\xc3\xa4t\xc3\xa4 suljettua ja salaista kaupunkia ei l\xc3\xb6ytynyt kartoista ja se oli tarkoitettu vain tiedemiehille, heid\xc3\xa4n perheilleen sek\xc3\xa4 tukihenkil\xc3\xb6st\xc3\xb6lle. L\xc3\xa4nsi sai tietoja Kapustin Jarista Saksaan palanneilta tiedemiehilt\xc3\xa4. Se ker\xc3\xa4si tietoa my\xc3\xb6s vakoilulentojen avulla. Ensimm\xc3\xa4isen lennon teki 1953 RAF._NEWLINE_Kapustin Jar on my\xc3\xb6s lukuisien neuvostoaikaisten rakettikokeisiin liittyvien UFO-havaintojen l\xc3\xa4hde._NEWLINE_Kes\xc3\xa4kuussa 2008 Kapustin Jarista laukaistiin avaruuteen kuusi OrbComm-tietoliikennesatelliittia Kosmos-3M kantoraketilla. Ne olivat ensimm\xc3\xa4iset satelliitit sitten vuoden 1998.'